10111-staking: ‘Meerderheid’ het teruggekeer werk toe | Maroela Media
Sommige lede van die Suid-Afrikaanse Polisie-unie (Sapu) verbonde aan 10111-inbelsentrums staak al sedert Augustus.
Brig. Vishnu Naidoo, polisiewoordvoerder, het Dinsdag herhaal dat die staking onbeskermd is en dat die waarskuwingsbriewe wat aan werkers gestuur is om terug te keer werk toe, geldig is.
“Stakende werkers het Donderdag die briewe ontvang om hulle in te lig dat die staking onbeskermd is. Dit wás aanvanklik ŉ beskermde staking. Daar is egter in September ŉ ooreenkoms, waarvan die meerderheidsvakbond Popcru en die polisie ondertekenaars is, met die veiligheidsektorbedingingsraad (SSSBC) aangegaan. Alhoewel Sapu nie ŉ ondertekenaar van die ooreenkoms is nie, is die ooreenkoms afdwingbaar en is die staking onbeskermd verklaar,” het Naidoo gesê.
“Ongelukkig duur die staking voort en alle stakende personeel word versoek om die optrede te staak en terug te keer na hul poste. Hoewel die meerderheid van die werkers wel teruggekeer het werk toe, het sommige werkers nié en gaan die nodige tugstappe teen dié werkers begin.”
Naidoo het gesê Sapu is bewus gemaak van die ooreenkoms. Die vakbond het egter Vrydag kapsie teen die ooreenkoms gemaak.
Oscar Skommere, Sapu se hoofsekretaris, het gesê die ooreenkoms het nie aandag gegee aan die vereistes van sy lede nie. Hy sê voorts dit toon dat die polisie herstrukturering sonder behoorlike konsultasie wil implementeer aangesien sommige werkers weer vir hul posisies moet aansoek doen.
Skommere het gesê die vakbond het ŉ brief aan die polisiebestuur gerig waarin hulle eis dat die “dreigementbriewe” teruggetrek word anders gaan hulle die saak hof toe neem.
Maroela Media het vroeër berig stakende operateurs beweer hulle verdien soveel as R100 000 per jaar, is erg oorwerk en dat sentrums onderbeman is. Dit beteken dat sommige noodoproepe nie opgevolg word nie omdat werkers skofte van tien tot 12 uur moet werk.
DA se De Lille, Smith op spesiale verlof geplaas
dit gaan maar lekker in die land. Die land word onregeerbaar gemaak deur leegleers en die regeering aanvaar dit net. Hulle moet afbetaal word.